आईपीएल : पन्जाबको जित निरन्तर
शिखर धवनको शतक पन्छाउँदै किंग्स इलेभेन पन्जाबले इन्डियन प्रिमियर लिग (आईपीएल) क्रिकेटमा मंगलबार शीर्षस्थानको दिल्ली क्यापिटल्समाथि ५ विकेटको जित हात पारेको छ । पन्जाबको यो लगातार तेस्रो जित हो भने दिल्लीले १० खेलमा तेस्रो हार भोगेको हो ।
दुबई — शिखर धवनको शतक पन्छाउँदै किंग्स इलेभेन पन्जाबले इन्डियन प्रिमियर लिग (आईपीएल) क्रिकेटमा मंगलबार शीर्षस्थानको दिल्ली क्यापिटल्समाथि ५ विकेटको जित हात पारेको छ । पन्जाबको यो लगातार तेस्रो जित हो भने दिल्लीले १० खेलमा तेस्रो हार भोगेको हो ।टस जितेको दिल्लीले दुबई अन्तर्राष्ट्रिय क्रिकेट रंगशालामा ५ विकेट गुमाई १ सय ६४ रन बनाएको थियो । पन्जाबले एक ओभर अगाडि १ सय ६७ रन बनायो । म्याच विजयी छक्का प्रहार गरेका जिम्मी निशम ८ बलमा १० र दीपक हुडा २२ बलमा १५ रन बनाई अविजित रहे ।दिल्ली १४ अंकसाथ शीर्षस्थानमा छ । पन्जाब ८ अंकका साथ पाँचौं स्थानमा उक्लेको छ । मुम्बई इन्डियन्स र रोयल च्यालेन्जर्स बेंग्लोर समान १२ र कोलकाता नाइट राइडर्स १० अंकसहित क्रमशः दोस्रोदेखि चौथो स्थानमा छन् । डबल राउन्ड रोबिन लिगपछि शीर्ष चार स्थानमा रहने टोली प्लेअफमा पुग्नेछन् । पहिलो ७ खेलमा एकमात्र जित्न सकेको पन्जाब अहिले प्लेअफको प्रत्याशी भएर आएको छ ।पन्जाबको सुरुआत राम्रो हुन सकेको थिएन । कप्तान केएल राहुल १५ रनमै आउट भए । मयंक अग्रवाल ५ रनमा रनआउट भए भने तुसार देशपाण्डेलाई एकै ओभरमा २६ रन प्रहार गरेका क्रिस गेल १३ बलमा २९ रन बनाई आउट भए । निकोलस पूरनले २८ बलमा ५३ रन बनाउदै पन्जाबको पतनमात्र जोगाएनन् लगातार जित यात्रालाई पनि जारी राखे । उनले ६ चौका र ३ छक्का प्रहार गरे । पूरनलाई ग्लेन म्याक्सवेलले ३२ रन बनाउँदै राम्रो साथ दिए । म्याक्सवेलले २४ बल खेली ३ चौका प्रहार गरे ।दिल्लीका कागिसो राबाडाले ४ ओभरमा २७ रन खर्चेर १ विकेट लिए । त्यस्तै अक्षर पटेल र रविचन्द्रन अश्विनले १–१ विकेट लिए । यी दुई टोली सिजनको पहिलो खेलमा आमने सामने हुँदा दिल्लीले सुपर ओभरमा बाजी मारेको थियो ।यसअघि म्यान अफ द म्याच शिखर धवनले ६१ बलमा अविजित १ सय ६ रन बनाए पनि दिल्लीको ब्याटिङ खुल्न सकेन । उनले १२ चौका र ३ छक्का प्रहार गरे । पृथ्वी श ७, कप्तान श्रेयस ऐर र ऋषभ पन्त समान १४, मार्कस स्टोइनिस ९ र सिमरन हेटमायर १० रनमा आउट भए । पन्जाबका मोहम्मद सामीले ४ ओभरमा २८ रन खर्चेर २ विकेट लिए ।शिखर धवन आईपीएलमा लगातार दुई शतक बनाउने पहिलो खेलाडी बनेका छन् । उनले मंगलबार पन्जाबविरुद्ध अविजित १ सय ६ रनको इनिङ्स खेले । धवनले अघिल्लो खेलमा चेन्नई सुपर किंग्सविरुद्ध अविजित १ सय १ रन बनाएका थिए । १२ वर्षको आईपीएल इतिहासमा यसअघि कुनै खेलाडीले लगातार दुई शतक बनाएका छैनन् । रोयल च्यालेन्जर्स बेंग्लोरका विराट कोहलीले सन् २०१६ को संस्करणमा चार शतक बनाएका थिए, तर उनले पनि लगातार दुई शतक बनाउन सकेका थिएनन् । सम्भवतः धवनको अबको नजर कोहलीको त्यही चार शतकको कीर्तिमानप्रति केन्द्रित हुनेछ । दिल्लीे यस प्रतियोगितामा अझै ४ देखि ७ खेल खेल्ने छ । क्रिस गेलले सन् २०११ मा बेंग्लोर, हासिम अमलाले २०१७ मा पन्जाबबाट, शेन वाट्सनले २०१८ मा चेन्नईबाट खेल्दै एकै संस्करणको आईपीएलमा दुई शतक बनाए पनि लगातार दुई शतकको कीर्तिमान धवनले मात्र कोर्न सकेका हुन् । संयोग के छ भने धवनले यसअघि आईपीएलमा कहिल्यै शतक बनाउन सकेका थिएनन् । पछिल्लो दुई सिजन दिल्लीबाट खेल्दै आए यता उनको भाग्य फेरिएको छ । आईपीएलमा १ सय ६८औं खेल खेल्दै उनले अघिल्लो खेलमा शतक बनाएका थिए । युएईमा जारी आईपीएलमा उनको ब्याटको सुरुआत सुस्त गतिमा भएको थियो । पन्जाबसँगको पहिलो खेलमा उनी शून्यमा आउट भएका थिए । त्यसपछि उनले चेन्नईविरुद्ध ३५, सनराइजर्स हैदराबादविरुद्ध ३४, कोलकाता नाइट राइडर्सविरुद्ध २६ र बेंग्लोरविरुद्ध ३२ रनको इनिङ्स खेलेका थिए । राजस्थान रोयल्सविरुद्ध ५ रनमै आउट भएयता उनको प्रदर्शन अकासिएको छ । पछिल्ला चार खेलमा उनले कम्तीमा अर्धशतक बनाएका छन् । मुम्बई इन्डियन्सविरुद्ध अविजित ६९ रन बनाएका उनले राजस्थानविरुद्ध ५७ रन जोडेका थिए । त्यसपछि लगातार दुई शतक बनाउँदै उनले इतिहास रचेका हुन् । उनी पछिल्ला चार खेलमध्ये तीनमा अविजित छन् । लगातार दुई शतकसँगै उनी जारी आईपीएलमा सर्वाधिक रन बनाउने सूचीमा दोस्रो स्थानमा आएका छन् । ३४ वर्षे यी देब्रेहाते ओपनिङ ब्याट्सम्यानले १० खेलमा झन्डै १ सय ५० को स्ट्राइक रेटमा ४ सय ६५ रन बनाइसकेका छन् । उनको औसत पनि ६६ भन्दा माथि छ । पन्जाबका कप्तान केएल राहुल ५ सय ४० रनसाथ शीर्षस्थानमा छन् । जारी आईपीएलमा सर्वाधिक रन बनाउनेमा पन्जाबका मयंक अग्रवाल ३ सय ९८ रनका साथ तेस्रो र चेन्नईका फाफ डु प्लेसिस ३ सय ७५ रनसाथ चौथो स्थानमा छन् । मुम्बई (रोयटर्स)– इन्डियन प्रिमियर लिगकै सर्वाधिक सफल र निरन्तर समान रूपमा राम्रो खेल्ने गरेको चेन्नई सुपर किंग्सले यसपल्ट प्रतियोगितामा आफ्नो टिमले लय समात्ने विश्वास गर्न छाडेको छ ।चेन्नईले अहिलेसम्म खेलेका १० खेलमध्ये सातमा हार बेहोरेको छ । महेन्द्रसिंह धोनीको नेतृत्वमा रहेको चेन्नई यसअघि आफूले खेलेका सबै संस्करणको कम्तीमा प्लेअफ प्रवेश गरेको छ । तर यसपल्ट कोभिड–१९ का कारण यूएईमा भइरहेको प्रतियोगितामा चेन्नईको प्रदर्शन लगातार कमजोर छ ।खेल मिलेमतो काण्डका कारण दुई वर्ष प्रतिबन्धसमेत सामना गरेको चेन्नईले तीनपल्ट उपाधि जितेको छ भने अन्य पाँच अवसरमा फाइनल खेलेको छ । यसपल्ट भने लिगमा आफ्ना चार खेलमात्र बाँकी छँदा चेन्नई आठ टिममध्ये सबैभन्दा पुछारमा छ । टोलीले प्लेअफ खेल्ने सम्भावना निकै कमजोर भइसकेको छ । टिममाथि खराब लयमा रहेका बढी उमेरका खेलाडीलाई लगातार खेलाइरहेको आरोपसमेत लाग्ने गरेको छ, तर टिमसँग विकल्प धेरै कम छ ।सोमबार राजस्थान रोयल्सविरुद्धको खेलमा आफ्नो दुई सय आईपीएल खेल खेलेका ३९ वर्षीय धोनीले मानेका छन्, यसपल्टको सिजन टिमको प्रदर्शन आफूहरूले चाहेजस्तो भइरहेको छैन । उनले भनेका छन्, ‘हामीले युवा खेलाडीलाई पर्याप्त मौका दिन सकेका छैनौं । हामीले राम्रा युवा खेलाडी पनि टिममा ल्याउन सकेका छैनौं, त्यसैले हामी बढीभन्दा बढी अनुभवी खेलाडीमै भर पर्नुपरेको छ । अबका दिनमा यो रणनीति फेर्नुपर्नेछ ।’प्रतियोगिताअगाडि चेन्नईले राम्रो तयारी पनि गर्न पाएको थिएन । टिमका केही खेलाडी कोरोना भाइरस संक्रमित भएका थिए । यस्तै अनुभवी दुई खेलाडी सुरेश रैना र हरभजन सिंहले व्यक्तिगत कारणले टिम छाडेपछि चेन्नईलाई थप धक्का लागेको थियो । चेन्नईका प्रशिक्षक स्टेफेन फ्लेमिङले थपेका छन्, ‘प्रतियोगिताको अंकतालिका हेर्दा चेन्नईको सम्भावना एकदमै कमजोर र न्युन देखिन्छ ।’ उनले टिमका खेलाडीको आत्मविश्वास पनि कमजोर रहेको स्विकारेका छन् ।